internet vaartha 189 Views
ఒలింపిక్స్‌లో పతకం సాధించాలని ఆకాంక్ష
ముంబై : భారత టెన్నిస్‌ వెటరన్‌ ఆటగాడు లియాండర్‌ పేస్‌కు క్రికెట్‌ లెజెండ్‌ సచిన్‌ జన్మదిన శుభాకాంక్షలు తెలిపాడు. పేస్‌ 43వ సంవత్సరంలోకి అడుగుపెట్టినందున సచిన్‌ ట్విటర్‌ ద్వారా శుక్రవారం శుభాకాంక్షలు తెలియజేశాడు. కాగా ఈ సందర్భంగా రియో ఒలింపిక్స్‌లో పేస్‌ పతకం సాధించాలని సచిన్‌ ఆకాంక్షించాడు. ఈ సంవత్సరం పేస్‌కు ఒక చిరస్మరణీయమైనదిగా మిగిలిపోవాలని సచిన్‌ పేర్కొన్నాడు. ఆగస్టులో ఆరంభం కానున్న రియో ఒలింపిక్స్‌లో భాగంగా పురుషుల డబుల్స్‌లో బోపన్నతో జోడీ కట్టబోతున్న పేస్‌ తప్పకుండా పతకం సాధిస్తాడని సచిన్‌ ఆశాభావం వ్యక్తం చేశాడు.
ఇటీవల ఫ్రెంచ్‌ ఓపెన్‌లో మిక్స్‌డ్‌ డబుల్స్‌ విభాగంలో పేస్‌-హింగీస్‌ల జోడీ టైటిల్‌ గెలిచిన సంగతి తెలిసిందే. దీంతో పేస్‌ డబుల్స్‌, మిక్స్‌డ్‌ డబుల్స్‌లో సాధించిన గ్రాండ్‌ స్లామ్‌ టైటిళ్ల సంఖ్య 18కి చేరింది.